Sara Olsvig
Sara Olsvig er en grønlandsk politiker og siden 2022 international præsident for Inuit Circumpolar Council (ICC). Hun er bachelor i kultur- og samfundshistorie fra Ilisimatusarfik (Grønlands Universitet) og antropolog fra Københavns Universitet.
I 2011 blev Olsvig medlem af Folketinget for Inuit Ataqatigiit og sad bl.a. i Det Udenrigspolitiske Nævn. I 2013 blev hun medlem af Inatsisartut (Landstinget) og blev året efter formand for partiet, idet hun efterfulgte Kuupik Kleist. For at kunne koncentrere sig om partiarbejdet valgte Sara Olsvig at udtræde af Folketinget. Fra 2016 til 2018 var Sara Olsvig Naalakkersuisoq for Sociale Anliggender, Familie, Ligestilling og Justitsvæsen.
Siden hun trak sig fra politik, har hun varetaget en række hverv i relation til menneskerettigheder og oprindelige folk. Fra 2020 har hun arbejdet på et ph.d.-projekt om grønlandsk udenrigspolitik, og i 2022 blev hun valgt til international præsident for ICC.